《橘隐，为秦文仲赋》
元代·郑元祐

橘熟曾登隐者堂，傲霜林薄斓青黄。花时吐蕊珠成斛，丛晚抽条绿閟房。

千树君封培植大，慈闱母老孝思长。疗疴欲得苏家井，受命难迁屈子乡。

自以辟人甘濩落，谁令登俎荐芬芳？苞缄万里深随贡，御宴群臣手擘尝。

霜落洞庭天窅窅，根盘林屋野苍苍。斋庐并海诗吟处，雾雨氤氲著纸香。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。